
Mozgásharmónia (A zenei és a sporttehetségek összehasonlító elemzése)

A jóllét megismerésére törekvő pozitív pszichológia (Seligman és Csíkszentmihályi, 2000) és annak legmeghatározóbb kutatási területe a flow-élmény vizsgálata (Seligman, 2012; Goschi és mtsai 2022 alapján), napjainkban világszerte felértékelődött. A legújabb kutatások szerint (Nagy, 2019) a jóllétnek jelentős genetikai és személyiségbeli meghatározottsága van, csak úgy, mint ahogyan a vizsgálatunk elméleti alapját képző Gagné-féle dinamikus tehetségmodellben szerepel. A modellben szereplő katalizátorok és a flow élmény mentén vizsgáltunk zenében, valamint sportban tehetséges fiatalokat, a két terület összehasonlítása céljából.
Kvalitatív előkutatásunk két, zenében és sportban egyaránt kimagaslóan tehetséges személy, valamint a velük dolgozó szakemberek félig strukturált interjúira épült (N=6). Az eredményeket Atlas.ti 7 szövegelemző szoftver segítségével elemeztük. Az itt kapott összefüggésekre épülve készült el saját szerkesztésű, online kutatási kérdőívünk, melyet az észak-alföldi régióban élő zenében és sportban tehetséges középiskolás diákok (N=198) önkéntes alapon töltöttek ki. A kapott adatokat SPSS 16.0 programmal elemeztük.
Az első kérdéskörünk kvantitatív eredményei az előkutatásainkat alátámasztva igazolják a szülői ház, mint külső katalizátor döntő szerepét a tehetség kibontakozásában, melyek egyezést mutatnak Csíkszentmihályi (2018), valamint Herskovits és Ritoók (2013) korábbi eredményeivel. A következő kérdéskörünkben a flow-élmény, mint motivációs faktor tükrében vizsgáltuk a két terület tehetséges fiataljait. Eredményeink szerint az áramlatélmény mindkét területen szignifikánsan jelen van, nemek tekintetében pedig csak a zenei területen mutatkozott eltérés a lányok (59%) javára. Ez az eredményünk egyezést mutat Habe és munkatársai (2019) eredményeivel. A pilotkutatás során az interperszonális tényezőket vizsgálva, a két területen a mentális erősség és kitartás között mutatkozott erőteljes párhuzam. Ezt a kvantitatív vizsgálat keretében saját kutatási mintánkra nézve is szignifikánsan alátámasztottuk.
Eredményünk a Gagné-féle tehetségmodell külső katalizátorai közül a család döntő szerepére mutat rá (Csíkszentmihályi, 2018; Goschi és mtsai 2022 alapján), mely erősítheti vagy gyengítheti az interperszonális vonásokból eredő motivációt, ezáltal a tevékenységben szerzett örömélményt, magát a flow állapotát, mely szintén mindkét terület közös jellemzője.



